**"מעגל חיים"**

במחקרי אני בוחנת את חוויית האימהות שלי אשר קשורה בילדותי. אמי עבדה מחוץ לבית וסבלתי מאוד מחסרונה. את החוסר הזה היה אמור למלא המוצץ. חפץ זה שימש כאובייקט מעבר אשר גם נועד להשתיק את הילדה הבוכה. המוצץ ליווה אותי עד גיל מאוחר, ולאחרונה הופיע בעבודותיי. הרכות שבו, השרשרת המחברת בין המוצץ לבגד, וצורתו העגולה אשר מהדהדת את השינויים הגופניים בהריון, את הרחם ואת המערכת הסימביוטית בין אם וילדיה, הובילו אותי לפיתוח מארג של דימויים ואובייקטים. בגלגוליו החומריים, המוצץ העגול מגלם פיצוי ואובדן, נחמה והשתקה, חיבוק ומחנק, קשר ותלות.